Om 4-6 mense kos te gee is No. 3 pot groot genoeg. Maar moenie vergeet nie, na die baie wag word die mense baie honger. So koop asseblief n groot genoeg pot. Voor jy die potjie koop moet jy kyk of daar nie n krakie in is nie en of die deksel goed pas. Kyk ook of die handvatsels goed gemaak is dat dit nie sal losraak as jy die potjie van die vuur haal nie.
Voordat jy in jou ysterpot kook, moet jy hom eers goed verhit. Daar mag dalk vernis op sit wat die pot beskerm het. Dit moet af. Pak nou n paar stukke spek binne-in en maak goed warm oor die vuur. Laat die vet uitbraai en smeer die binnekant van die pot daarmee. Gooi die vet weg en vryf die pot skoon met papier handdoeke. Jou driepootpot sal nou reg wees om in te kook.